b'\n_START_ARTICLE_\nKarl Pojello\n_START_SECTION_\nBiografija\n_START_PARAGRAPH_\nGim\xc4\x97 1893\xc2\xa0m. sausio 31 d. Steigviliuose. 1906 m. persik\xc4\x97l\xc4\x97 gyventi \xc4\xaf Sankt Peterburg\xc4\x85, kur jo broliai Antanas ir Motiejus tur\xc4\x97jo vaistin\xc4\x99. Dirbdamas pas brolius, Karolis \xc4\xafsira\xc5\xa1\xc4\x97 \xc4\xaf L. \xc4\x8caplinskio "Sanitaro" sporto klub\xc4\x85, jo pirmuoju treneriu tapo tel\xc5\xa1i\xc5\xa1kis Antanas Valtas. 17-18 met\xc5\xb3 jis buvo laikomas vienu geriausi\xc5\xb3 Rusijos imperijos vidutinio svorio m\xc4\x97g\xc4\x97j\xc5\xb3 imtyninink\xc5\xb3. Jis rung\xc4\x97si V. O\xc5\xa1\xc4\x8depkovo klube \xe2\x80\x9eSport\xe2\x80\x9c bei kituose Sankt Peterburgo klubuose. 1912 m. Sankt Peterburge tapo Rusijos imperijos \xc4\x8dempionu graik\xc5\xb3-rom\xc4\x97n\xc5\xb3 imtyn\xc4\x97se, o 1913 m. Kijeve pirmuoju Rusijos imperijos \xc4\x8dempionu laisvo stiliaus imtyn\xc4\x97se bei Tarptautinio turnyro Breslau nugal\xc4\x97toju. 1914 m. Karolis Po\xc5\xbe\xc4\x97la antr\xc4\x85 kart\xc4\x85 i\xc5\xa1kovojo Rusijos Olimpinio \xc4\x8dempiono titul\xc4\x85 laisvo stiliaus imtyn\xc4\x97se. _NEWLINE_Prasid\xc4\x97jus I pasauliniam karui savanoriu stojo \xc4\xaf Rusijos imperijos armij\xc4\x85, buvo su\xc5\xbeeistas ir apdovanotas \xc5\xa0v. Jurgio II laipsnio kry\xc5\xbeiumi. Kaip i\xc5\xa1gars\xc4\x97j\xc4\x99s imtynininkas prisi\xc5\xa1liejo prie imtyninink\xc5\xb3 grup\xc4\x97s, kuri keliavo i\xc5\xa1 vieno miesto \xc4\xaf kit\xc4\x85, iki pasiek\xc4\x97 Sibir\xc4\x85. I\xc5\xa1 ten per Kinij\xc4\x85 ir Japonij\xc4\x85 pasiek\xc4\x97 JAV ir 1924 m. atvyko \xc4\xaf \xc4\x8cikag\xc4\x85. Amerikoje pasivadino Karl Pojello ir tapo garsiu amerikieti\xc5\xa1k\xc5\xb3 imtyni\xc5\xb3 profesionalu._NEWLINE_Pirmos imtyn\xc4\x97s buvo su imtynininku Bancevi\xc4\x8diumi \xc4\x8cikagos \xc5\xa0v. Jurgio parapijos sal\xc4\x97je. Pos\xc5\xabkis jo karjeroje \xc4\xafvyko 1927 m., kai Viskonsino valstijoje jo agentu tapo A. Tama\xc5\xa1i\xc5\xabnas. Viskonsine jis per 3 minutes nugal\xc4\x97jo Kanados \xc4\x8dempion\xc4\x85 Carl van Wurden, paskui_NEWLINE_Grubmajer\xc4\xaf ir kitus. Ta\xc4\x8diau Amerikos spauda pla\xc4\x8diai prad\xc4\x97jo apie ji kaip apie lietuv\xc4\xaf ra\xc5\xa1yti tik po to, kai \xc4\x8cikagoje jis nugal\xc4\x97jo Johnny Mayers, irgi lietuv\xc4\xaf, kuris buvo laikomas vidutinio svorio pasaulio \xc4\x8dempionu. Nuo tada K. Po\xc5\xbe\xc4\x97lai pla\xc4\x8diai atsidar\xc4\x97 \xc5\xa1io sporto durys ir jis Amerikoje pasidar\xc4\x97 vienu populiariausi\xc5\xb3 imtyninink\xc5\xb3. Tarpukariu keliavo ir dalyvavo \xc4\xafvairiose imtyn\xc4\x97se Europoje, buvo atvyk\xc4\x99s ir \xc4\xaf Lietuv\xc4\x85. 1937 m. vasar\xc4\xaf Singap\xc5\xabre susipa\xc5\xbeino su garsiu pranc\xc5\xabz\xc5\xb3 imtynininku Maurice Tillet su kuriuo nuo 1937 m. iki 1939 m. treniravosi ir dalyvavo \xc4\xafvairiose var\xc5\xbeybose Europoje. Prie\xc5\xa1 prasidedant II pasauliniam karui gr\xc4\xaf\xc5\xbeo \xc4\xaf JAV, kur ir mir\xc4\x97 1954\xc2\xa0m. rugs\xc4\x97jo 4 d. \xc4\x8cikagoje, t\xc4\x85 pa\xc4\x8di\xc4\x85 dien\xc4\x85 su\xc5\xbeinoj\xc4\x99s apie draugo mirt\xc4\xaf nuo infarkto mir\xc4\x97 ir Maurice Tillet. Abu sportininkai buvo kartu palaidoti.'